Diari Oficial de la Generalitat Valenciana


Sumari del DOGV 2315, del 21-07-1994 (1994/832025)

DECRET 134/1994, de 8 de juliol, del Govern Valencià, pel qual es regulen ajudes per a les explotacions agro-pecuàries afectades pels incendis forestals.
---------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1994/07/08/134/dof/vci/html**

### Dades del document

Número de DOGV
:   2315

Data del DOGV
:   21-07-1994

Secció del DOGV
:   DISPOSICIONS GENERALS

Número del document
:   1994/832025


Data del document
:   08-07-1994

Organisme emissor
:   Conselleria d'Economia i Hisenda

Tipus de document
:   Decret

Anàlisi jurídica

DECRET 134/1994, de 8 de juliol, del Govern Valencià, pel qual es regulen ajudes per a les explotacions agropecuàries afectades pels incendis forestals. [94/5030]  
Els incendis forestals que estan assolant en els últims dies grans superfícies de l'interior de la Comunitat Valenciana, a més de produir pèrdues de vides humanes i d'extenses masses forestals, han provocat també danys greus en les produccions agrícoles i en les instal·lacions agropecuàries.  
La magnitud i la intensitat dels incendis han causat danys en la infrastructura de les explotacions agropecuàries (edificacions i instal·lacions de tot tipus) i en els conreus llenyosos, morts directes o per asfíxia d'animals, i danys indirectes derivats de la incomunicació i la impossibilitat d'accés per a aliments i trasllats. Açò ha perjudicat l'economia de nombroses famílies les fonts d'ingrés de les quals provenen de les rendes agràries.  
Davant d'aquesta situació, el Govern Valencià ha decidit establir mesures de caràcter excepcional que consisteixen en subvencions que pal·lien, tant com es puga, els greus efectes produïts i permeten la recuperació econòmica de les explotacions afectades.  
Per això, a proposta dels consellers d'Economia i Hisenda i d'Agricultura, Pesca i Alimentació, amb la deliberació prèvia del Govern Valencià en la reunió del dia 8 de juliol de 1994,  
DECRETE:  
Article primer  
La conselleria d'Agricultura, Pesca i Alimentació concedirà ajudes als agricultors, els ramaders i les entitats associatives, titulars d'explotacions agràries situades en el territori de la Comunitat Valenciana, que hagueren resultat greument afectats pels incendis forestals ocorreguts.  
Article segon  
Les ajudes tenen per objectiu la reparació dels danys causats per pèrdua en conreus i en la infrastructura agrària privada de les explotacions, la reposició d'animals morts per causa directa o indirecta dels incendis i l'ajuda a l'alimentació consumida en el cas de ruminants en règim extensiu, amb un termini límit fins al 31 d'octubre, prorrogable segons les circumstàncies climatològiques.  
Article tercer  
Les ajudes previstes en aquest decret seran incompatibles amb qualssevol altres que pogueren dictar les diferents administracions per a la mateixa finalitat i, en particular, amb les indemnitzacions que pogueren obtenir-se del Consorci de Compensació d'Assegurances.  
Article quart  
L'import global màxim de les subvencions que es concediran pujarà a 9.821.644.585 de pessetes a càrrec de l'aplicació pressupostària 83.67.14.8588.277.94.9. Si la quantia resultant de les ajudes aprovades superara els totals establerts, es prorratejarà entre les sol·licituds amb dret a subvenció.  
Article cinqué  
L'ajuda consistirà en una subvenció del 80 per cent de l'import de les pèrdues declarades, la reposició de les quals es justifique, i no podran superar les quantitats que figuren en l'annex.  
DISPOSICIONS FINALS  
Primera  
Es faculta els consellers d'Economia i Hisenda i d'Agricultura, Pesca i Alimentació per al desplegament d'aquest decret, en l'àmbit de les competències respectives.  
Segona  
Aquest decret entrarà en vigor des del mateix dia de la publicació en el Diari Oficial de la Generalitat Valenciana.  
Valencia, 8 de juliol de 1994  
El president de la Generalitat Valenciana,  
 JOAN LERMA I BLASCO  
El conseller d'Economia i Hisenda,  
AURELIO MARTÍNEZ ESTÉVEZ  
El conseller d'Agricultura, Pesca i Alimentació,  
JOSE MARÍA COLL COMIN.  
ANNEX  
Barem d'imports màxims unitari  
1. Cultius:  
 PTA/unitat amb un màxim de PTA/ha  
Cítrics 5.000 2.100.000  
Fruiters de regadiu 3.000 1.200.000  
Fruiters de secà 2.799 937.677  
Ametler 1.689 932.238  
Garrofer 3.568 667.841  
Olivera 2.686 256.586  
Vinya 894 143.561  
2. Infrastructura agrària:  
Destrucció parcial o total per incendi d'edificacions i instal·lacions agràries, fins a 25.000 PTA/m2.  
3. Reposició d'animals morts:  
Cap de boví 160.000 PTA/u  
Vedell de llet 40.000 PTA/u  
Cap d'oví i cabrum 14.000 PTA/u  
Anyell i cabrit de llet 5.000 PTA/u  
Ruscos cremats 15.000 PTA/u  
Bacones reproductores 40.000 PTA/u  
Garrins 4.500 PTA/u  
Porcs d'engreix fins a 50 kg 8.000 PTA/u  
Porcs d'engreix més de 50 kg 14.000 PTA/u  
Pollastres d'engreix 225 PTA/u  
Aus ponedores 1.000 PTA/u  
Conills d'engreix 300 PTA/u  
Conilles reproductores 2.500 PTA/u  
4. Ajuda a l'alimentació del ramat, fins al 31 d'octubre de 1994, la quantitat de 12.000 PTA/unitat de ramat major (URM).


Còpia Permalink ELI